አዲሱ የክልሎች የበጀት ድጎማ ቀመር ፀደቀ
አዲሱ ቀመር የክልሎች ገቢ እና ወጪ መሰረት አድርጎ የበጀት ድጎማው እንዲካሄድ ያስችላል ተብሏል።የድጎማ ማከፋፈያ ቀመሩ በፌዴራል ህገ መንግስት፣ ድንጋጌዎች እና መርሆች መሰረት ተደርጎ የተሰራ ነው የተናለው፡፡ዋና አላማውም ክልሎች ለነዋሪዎቻቸው ተመሳሳይ የመንግስት አገልግሎት እንዲሰጡ የሚያስችላቸውን ተመጣጣኝ የፊሲካል አቅም እንዲኖራቸው ለማድረግ መሆኑን ተመልክቷል ።ቀመሩ በክልሎች መካከል የሚታዩ የፊሲካል አለመጣጠኖችን ለመቅረፍ እና ክልሎች ያላቸውን ገቢ አሟጠው እንዲሰበስቡ የሚያበረታታ መሆኑም ነው የተገለጸው።የድጎማ ማከፋፈያ ቀመሩ የክልሎችን የፊሲካል ክፍተት መሰረት በማድረግ የተዘጋጀ መሆኑን ተጠቁሟል፡፡ክልሎች በህገ መንግስቱ የተሰጣቸውን ክልላዊ መሰረተ ልማቶችን የመዘርጋት እና ማህበራዊ አገልግሎቶችን የማቅረብ ኃላፊነት ለመወጣት የሚያስፈልጋቸውን ወጪ ለመሸፈን ከሚሰበስቡት ታክስ እና ግብር ባሻገር የሚያስፈልጋቸውን ተጨማሪ የፋይናንስ መጠን የሚያሰላ መሆኑን ነው የተገለጸው ።የክልሎች ድርሻ ከገቢያቸው አቅም በተቃራኒው ከወጪ ፍላጎታቸው ጋር በቀጥታ የተዛመደ መሆኑም ተጠቁሟል።በአንፃራዊነት ከፍተኛ ወጪ ያላቸው የገቢ አቅማቸው ዝቅተኛ የሆኑ ክልሎች ሰፊ የፊሲካል ክፍተት ስለሚኖራቸው ከፍ ያለ ድጎማ ያገኛሉ ነው የተባለው።የወጪ ፍላጎታቸው አነስተኛ የሆኑና ከፍተኛ የገቢ አቅም ያላቸው ክልሎች ደግሞ የፊሲካል ክፍተታቸው ጠባብ ስለሚሆን በአንፃራዊነት አነስተኛ ድጎማ እንደሚሰጣቸው ተገልጿል።ይህ ቀመር ሁሉም ክልሎች ተመሳሳይ ደረጃ ላይ ያሉ የመንግስት አገልግሎቶችን ለማቅረብ የሚያስችል ተመጣጣኝ የፊሲካል አቅም እንዲኖራቸው የሚያደረግ መሆኑን ነው የተመለከተው፡፡የብሔሮች፣ብሔረሰቦችና ህዝቦችን ፍትሃዊ የመልማት ጥያቄ እና ከልማቱም የመጠቀም መብት ለማረጋገጥ ያስችላል ተብሏል።በቀመሩ ዙሪያ ከቀረበው ሪፖርት በኋላ ከምክር ቤቱ አባላት የተለያዩ ጥያቄዎች ተነስተው ምላሽ ተሰጥቶባቸዋል-(ኤፍ.ቢ.ሲ)፡፡